P. Hrušovský, podpredseda NR SR: (2002-02-12):
Otváram rozpravu o tomto bode programu. Konštatujem, že som nedostal žiadne písomné prihlášky, preto sa vás pýtam, či sa chce niekto z prítomných pánov poslancov prihlásiť do rozpravy ústne. Nie je to tak, preto vyhlasujem rozpravu o tomto bode programu za skončenú. Ďakujem pánovi navrhovateľovi a pánovi spravodajcovi. Prerušujem rokovanie o tomto bode programu. Pristúpime k prerokúvaniu vládneho návrhu zákona, ktorým sa mení a dopĺňa zákon č. 150/2001 Z. z. o daňových orgánoch a ktorým sa mení a dopĺňa zákon č. 440/2000 Z. z. o správach finančnej kontroly a ktorým sa menia a dopĺňajú niektoré ďalšie zákony , ktorý prerokúvame ako tlač 1242. Súčasťou návrhu je aj správa gestorského výboru, ktorú máte rozdanú pod č. 1242a. Prosím teraz, aby z poverenia vlády Slovenskej republiky predmetný návrh zákona uviedol a odôvodnil v Národnej rade Slovenskej republiky pán minister financií. Pán minister, máte slovo. F. Hajnovič, minister financií SR: Vážený pán predsedajúci, vážená Národná rada Slovenskej republiky, dovoľte, aby som v druhom čítaní uviedol návrh zákona, ktorým sa mení a dopĺňa zákon č. 150/2001 Z. z. o daňových orgánoch a ktorým sa mení a dopĺňa zákon č. 440/2000 Z. z. o správach finančnej kontroly a ktorým sa menia dopĺňajú niektoré ďalšie zákony. Vládny návrh novely zákona o daňových orgánoch vychádza predovšetkým z naliehavej potreby prijať účinné opatrenia na úspešnejšie preverovanie a odhaľovanie daňových trestných činov výrazne ohrozujúcich príjmy štátneho rozpočtu a konkurencieschopnosť podnikateľského prostredia. Na splnenie tohto cieľa sa navrhuje zriadiť Úrad daňového preverovania. Ďalším zámerom pripravovanej novely je zvýšiť efektívnosť správy daní prostredníctvom zriadenia Daňového úradu pre vybrané daňové subjekty a zníženia počtu malých daňových úradov. Úrad daňového preverovania sa navrhuje zriadiť so sídlom v Banskej Bystrici s tým, že Daňové riaditeľstvo Slovenskej republiky bude môcť zriadiť pracoviská tohto úradu. V pôsobnosti Úradu daňového preverovania bude predovšetkým plnenie a zabezpečovanie úloh v oblasti odhaľovania trestných činov spáchaných v súvislosti s porušením daňových predpisov a zákona o lotériách a iných podobných hrách a zisťovanie ich páchateľov, ako aj plnenie úloh v rámci prevencie daňovej kriminality a v oblasti spolupráce podľa medzinárodných zmlúv. Zámerom zriadenia Daňového úradu pre vybrané daňové subjekty je upriamiť zvýšenú pozornosť pri správe daní na daňové subjekty, ktoré najvýznamnejšou mierou napĺňajú príjmovú časť štátneho rozpočtu a z hľadiska správy daní tvoria najzložitejšiu oblasť spravovania daní. Špecializáciou zamestnancov Daňového úradu pre vybrané daňové subjekty na problematiku podnikateľských aktivít vybraných daňových subjektov možno docieliť na jednej strane zlepšenie a správny výber daňových príjmov a na druhej strane odbornou pomocou poskytnutou správcom dane môžu subjekty získať právnu istotu pri plnení daňových povinností. Vybraným daňovým subjektom sa rozumie banka a pobočka zahraničnej banky, poisťovňa a pobočka zahraničnej poisťovne, zaisťovňa a pobočka zahraničnej zaisťovne. A pri ostatných subjektoch je tu určeným kritériom dosiahnutý ročný obrat vo výške 1 mld. korún. Na základe súčasného zhodnotenia efektívnosti činnosti daňových úradov, predovšetkým z pohľadu nákladov na ich činnosť, sa navrhuje znížiť počet daňových úradov o 26 s tým, že namiesto zrušených daňových úradov môže Daňové riaditeľstvo vytvoriť pracoviská. Predpokladá sa, že takýto postup nebude mať negatívny vplyv na súčinnosť daňových subjektov so správcom dane. V čl. II predkladaného návrhu sa navrhuje zmena a doplnenie Trestného poriadku tak, aby poverené daňové orgány v prípade, ak ide o trestné činy spáchané v súvislosti s porušením daňových predpisov – hmotnoprávne daňové zákony, zákon o správe daní a poplatkov, zákon o súdnych poplatkoch a zákon účtovníctve –  a osobitného predpisu, mali rovnaké postavenie ako policajný orgán. Vzhľadom na skutočnosť, že sa navrhuje, aby zamestnanci Daňového riaditeľstva, ktorí budú plniť úlohy Úradu daňového preverovania v oblasti odhaľovania trestných činov spáchaných v súvislosti s porušením daňových predpisov a zákona o lotériách a iných podobných hrách a zisťovania ich páchateľov, boli poverenými daňovými orgánmi s rovnakým postavením ako policajný orgán, navrhuje sa vykonať úpravy v § 29a zákona o Policajnom zbore v znení neskorších predpisov. Zároveň sa navrhuje vykonať úpravy v § 28 zákona o Železničnej polícii. Predkladaný návrh zákona o daňových orgánoch bol dňa 31. októbra 2001 prerokovaný a odsúhlasený na zasadnutí vlády Slovenskej republiky. Vážený pán predsedajúci, vážená Národná rada, predkladaný vládny návrh zákona, ktorým sa mení a dopĺňa zákon č. 150/2001 Z. z. o daňových orgánoch a ktorým sa mení a dopĺňa zákon č. 440/2000 Z. z. o správach finančnej kontroly a ktorým sa menia a dopĺňajú niektoré ďalšie zákony, vás žiadam schváliť. Ďakujem.